Deputatul Victor Ponta a susţinut marţi că în fiecare lună din 2017 câte un miliard de euro a plecat din România, în ceea ce priveşte balanţa de plăţi, iar această situaţie continuă şi în prezent.



"Lucrurile merg în direcţia în care, şi vă dau o singură ştire: în 2017, şi acum am început la fel, în fiecare lună, în balanţa noastră de plăţi, un miliard de euro pleacă din România, adică ăsta este deficitul nostru - un miliard de euro. Deci au plecat 12 miliarde anul trecut. Cât putem să rezistăm în felul acesta?", a declarat Victor Ponta, la Realitatea TV.



Acesta a adăugat că, în opinia sa, "revoluţia fiscală" din 2017 a fost, de fapt, un "genocid" şi o "catastrofă fiscală".



"Oamenii nu-şi doresc atât de mult să le scazi taxele, cât îşi doresc stabilitate. Vor să ştie şi la anul şi peste doi ani şi peste trei ani, mă refer la firme în primul rând, dar şi la persoanele fizice, vor să ştie că e un sistem stabil şi că e mult mai uşor accesibil, adică să nu te duci să faci 7.000 de formulare, să stai la şapte cozi, să te trimită şapte funcţionari în şapte locuri. 2017, din punctul ăsta de vedere, a fost un dezastru şi unul din motivele pentru care l-am criticat pe fostul premier Tudose şi guvernul trecut a fost tocmai catastrofa asta fiscală căreia i s-a zis în propagandă, aşa, comunistă, revoluţia fiscală. N-a fost o revoluţie, a fost o catastrofă, un genocid fiscal", a afirmat fostul premier.



Victor Ponta a menţionat că ar trebui păstrat Codul Fiscal în varianta din 2015, pentru a nu strica unul din puţinele lucruri care mergeau bine.



"În continuare şi în viitorul guvern dacă deciziile pe chestiuni atât de importante şi atât de sensibile, în loc să le ia un grup de specialişti, să le pună în dezbatere, să le anunţe din timp, dacă deciziile le iau domnul Dragnea cu domnul Darius Vâlcov, aşa, la o discuţie, seara, după care câte un obedient de ministru sau prim-ministru se reped să le adopte, o să stricăm unul din puţinele lucruri care mergeau bine în România şi anume Codul Fiscal", a conchis Ponta.

Sursa: Agerpres